ΓΡΑΠΤΗ ΕΡΩΤΗΣΗ E-2355/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Στρατιωτική επίθεση του κυβερνητικού στρατού της Αγκόλα παρά την ειρηνευτική συμφωνία

Ο στρατός της Αγκόλα άρχισε επίθεση κατά της Unita παρά την ειρηνευτική συμφωνία της Lusaka το 1994. Η επίθεση αυτή υπονομεύει την ευαίσθητη ήδη ειρηνευτική συμφωνία. Ο κυβερνητικός στρατός έχει έρθει σε σύγκρουση με την Unita μεταξύ άλλων και σε ζώνες που βρίσκονται υπό τον προσωρινό έλεγχό της σύμφωνα με την ειρηνευτική συμφωνία.

1. Δεν κρίνει το Συμβούλιο ότι αντίθετα προς την παθητική του στάση όσον αφορά τις πρόσφατες εξελίξεις στη Δημοκρατία του Κογκό, και έχοντας υπόψη το γεγονός ότι ένα από τα κράτη μέλη του συγκεκριμένα η Πορτογαλία συμμετέχει εντατικά στην ειρηνευτική συμφωνία, θα πρέπει να διαδραματίσει ενεργητικό ρόλο στο πλαίσιο της ειρηνευτικής διαδικασίας;

2. Δεν πιστεύει το Συμβούλιο ότι οι πρόσφατες εξελίξεις εμποδίζουν την μεγαλύτερη αντιπολίτευση της χώρας, δηλ. την Unita, να εξακολουθήσει να συμμετέχει ανεπιφύλακτα στην ειρηνευτική διαδικασία;

3. Προτίθεται το Συμβούλιο να αποσύρει τη χρηματοδοτική υποστήριξη προς την Αγκόλα εάν δεν θέσει τέρμα η κυβέρνηση της χώρας αυτής ανυπερθέτως στις στρατιωτικές της δράσεις;

4. Είναι διατεθημένο το Συμβούλιο να ζητήσει από την κυβέρνηση όπως επιτρέψει στην Unavem να λειτουργήσει ανεμπόδιστα ως διεθνής παρατηρητής στις περιοχές της Αγκόλα όπου διεξάγονται τη στιγμή αυτή στρατιωτικές επιχειρήσεις;

Απάντηση (17 Νοεμβρίου 1997)

1. Στις 2 Οκτωβρίου 1995, το Συμβούλιο καθόρισε κοινή θέση (95/413/PESC, EE L 245 της 12.10.95, σελ. 1) σύμφωνα με την οποία η ΕΕ αναλαμβάνει τη δέσμευση, μεταξύ άλλων, να υποστηρίξει τις συντονισμένες προσπάθειες της διεθνούς κοινότητας με σκοπό την ανασυγκρότηση της Αγκόλας, στο πλαίσιο της ειρηνευτικής διαδικασίας. Στις 15 Σεπτεμβρίου 1997, το Συμβούλιο ζήτησε από τα αρμόδια όργανα να εξετάσουν την κατάσταση στην Αγκόλα και να μελετήσουν τις πρωτοβουλίες και τα μέσα οικονομικής και χρηματοδοτικής υποστήριξης υπέρ της χώρας αυτής, βάσει της εξέλιξης της ειρηνευτικής διαδικασίας.

2. Μετά τον σχηματισμό της κυβέρνησης ενότητας και εθνικής συμφιλίωσης στην οποία συμμετέχει η ΟΥΝΙΤΑ, η κυβέρνηση αυτή οφείλει να τηρεί τις δεσμεύσεις της, ιδίως τη μετατροπή της σε παραδοσιακό και μη ένοπλο πολιτικό κόμμα.

3. Το Συμβούλιο εφιστά την προσοχή της αξιότιμης κας βουλευτή στο ψήφισμα 1127 του Συμβουλίου Ασφαλείας των Ηνωμένων Εθνών της 28ης Αυγούστου 1997. Το εν λόγω ψήφισμα δηλώνει ότι οι σοβαρές δυσκολίες τις οποίες αντιμετωπίζει η ειρηνευτική διαδικασία οφείλονται κυρίως στο γεγονός ότι η ΟΥΝΙΤΑ καθυστερεί την εκπλήρωση των υποχρεώσεων που της επιβάλει το Πρωτόκολλο της Λουσάκα. Στο ψήφισμα 1127 εκφράζεται επίσης δυσαρέσκεια για το ότι η ΟΥΝΙΤΑ έχει αθετήσει τις υποχρεώσεις που έχει αναλάβει δυνάμει των «Acordos de Paz» (S/22609), του Πρωτοκόλλου της Λουσάκα και των δικών της σχετικών ψηφισμάτων, ιδίως δε το ψήφισμα υπ' αριθ. 1118 (1997).

Το ψήφισμα 1127 επιβάλει κυρώσεις κατά της ΟΥΝΙΤΑ χωρίς περαιτέρω προειδοποίηση στις 30 Σεπτεμβρίου 1997, εκτός εάν το Συμβούλιο Ασφαλείας αποφασίσει, βάσει εκθέσεως του Γενικού Γραμματέα, ότι η ΟΥΝΙΤΑ έχει λάβει συγκεκριμένα και αμετάκλητα μέτρα προκειμένου να εκπληρώσει όλες τις υποχρεώσεις.

Τα αρμόδια όργανα της ΕΕ έχουν προετοιμάσει τα αναγκαία, ενδεχομένως, νομικά μέσα για την επιβολή των ως άνω κυρώσεων. Το Συμβούλιο έχει επίσης διαπιστώσει, σε δήλωση που ενέκρινε στις 15 Σεπτεμβρίου 1997, ότι δεν υπάρχουν εναλλακτικές λύσεις στα προβλήματα τα οποία αντιμετωπίζει η Αγκόλα, εκτός από τον απόλυτο σεβασμό, από μέρους και των δύο μερών, όλων των διατάξεων του Ειρηνευτικού Πρωτοκόλλου της Λουσάκα.

Εξέφρασε επίσης την ευχή, στην κρίσιμη αυτή στιγμή της ειρηνευτικής διαδικασίας στην Αγκόλα, για την οποία η διεθνής κοινότητα έχει διαθέσει σημαντικό ανθρώπινο δυναμικό και οικονομικούς πόρους, τα δύο μέρη να δράσουν σε πνεύμα εθνικής συμφιλίωσης και συνεργασίας, προκειμένου να ανοίξει ο δρόμος προς την οικοδόμηση μιάς νέας και ευημερούσας χώρας.